KOMMISSIONENS FORORDNING (EF) Nr. 49/2000

af 10. januar 2000

om ændring af Rådets forordning (EF) nr. 1139/98 om obligatorisk anførelse af andre end de i direktiv 79/112/EØF foreskrevne oplysninger på mærkningen af visse levnedsmidler, der er fremstillet på grundlag af genetisk modificerede organismer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne(1), senest ændret ved Europa-parlamentets og Rådets direktiv 97/4/EF(2), særlig artikel 4, stk. 2, og

ud fra følgende betragtninger:

(1) Rådets forordning (EF) nr. 1139/98(3) fastsatte obligatorisk anførelse på mærkningen af levnedsmidler og levnedsmiddelingredienser, der indeholder genetisk modificeret soja (Glycine max. L.) omfattet af Kommissionens beslutning 96/281/EF(4) og genetisk modificeret majs (Zea mays L.) omfattet af Kommissionens beslutning 97/98/EF(5), af andre end de i direktiv 79/112/EØF foreskrevne oplysninger;

(2) I forordning (EF) nr. 1139/98 erkendes det, at tilfældig kontamination af levnedsmidler med DNA eller protein fra genetisk modifikation kan ikke udelukkes;

(3) Rådet opfordrede følgelig i forbindelse med vedtagelsen af forordning (EF) nr. 1139/98 Kommissionen til at undersøge, hvorvidt der kan fastsættes en minimumstærskel for tilstedeværelsen af DNA eller protein fra genetisk modifikation for at tage højde for problemet med tilfældig kontamination;

(4) selv om nogle erhvervsdrivende undgår at anvende genetisk modificerede sojabønner (Glycine max. L.) eller majs (Zea mays L.) eller produkter heraf som kilde til deres levnedsmiddelingredienser, kan materiale afledt af de nævnte genetisk modificerede organismer være til stede i dem som resultat af tilfældig kontamination under f.eks. dyrkning, høst, transport, oplagring og forædling;

(5) i tilfælde, hvor sådant materiale er tilfældigt til stede og kun udgør en lille del af den pågældende levnedsmiddelingrediens, bør denne levnedsmiddelingrediens ikke være underlagt mærkningskravet i henhold til forordning (EF) nr. 1139/98;

(6) for at nå dette mål er det nødvendigt at fastsætte en minimumstærskel for tilfældig tilstedeværelse i levnedsmiddelingredienser af materiale fra ovennævnte genetisk modificeret soja og majs;

(7) for klarhedens skyld er det hensigtsmæssigt at fastsætte en tærskel i form af en enkelt procentværdi;

(8) 1 % tjener bedst det formål at fastsætte et toleranceniveau, der både er lavt og tager hensyn til den nødvendige smidighed i produktionskæden; detektionsmetoder giver allerede eller vil snart give de nødvendige værktøjer til at anvende denne værdi; 1 %-værdien skal ikke desto mindre anses for at være maksimum, og de erhvervsdrivende bør derfor i praksis sigte mod det lavest mulige niveau af tilfældig tilstedeværelse af det nævnte materiale;

(9) det er hensigtsmæssigt at tydeliggøre, at 1 %-værdien skal være et toleranceniveau for ikke blot tilfældig tilstedeværelse af materiale fra ovennævnte genetisk modificerede organismer, men for summen af den tilfældige tilstedeværelse af sådant materiale og alle andre materialer, der markedsføres i henhold til Europa-Parlamentets og Rådets forordning (EF) nr. 258/97(6) og som er afledt at andre genetisk modificerede organismer;

(10) ved udtrykket "materiale fra genetisk modificerede organismer" forstås den andel af hver enkelt ingrediens, som er fremstillet af genetisk modificerede organismer;

(11) for at fastslå, at dette materiale er tilfældigt til stede, skal erhvervsdrivende være i stand til at bevise over for de ansvarlige myndigheder, at de har iværksat passende foranstaltninger for at undgå at anvende genetisk modificerede sojabønner (Glycine max. L.) eller majs (Zea mays L.) eller alle andre genetisk modificerede organismer, hvoraf afledte materialer har været markedsført i henhold til forordning (EF) nr. 258/97, eller produkter heraf som kilde;

(12) for at være i overensstemmelse med direktiv 79/112/EØF er det hensigtsmæssigt at anvende tærskelværdien på levnedsmiddelingrediens anskuet enkeltvis;

(13) det bør tydeliggøres, at der skal følges samme fremgangsmåde hvad angår opstilling af en liste over levnedsmiddelingredienser, der ikke omfattes af mærkningskravene i forordning (EF) nr. 1139/98, fordi der ikke er protein og DNA til stede fra genetisk modifikation som anført i dens artikel 1, stk. 1;

(14) levnedsmiddelingredienser er under ingen omstændigheder omfattet af mærkningskravene i forordning (EF) nr. 1139/98, når der hverken er protein eller DNA fra genetisk modifikation som anført i artikel 1, stk. 1, til stede; det bør derfor tydeliggøres, at en sådan liste ikke er udtømmende;

(15) i nogle tilfælde består levnedsmidler af en enkelt ingrediens; det er derfor nødvendigt at præcisere, hvordan disse levnedsmidler skal betragtes med hensyn til opstilling af den ovennævnte liste og for anvendelsen af tærskelværdien;

(16) direktiv 79/112/EØF gælder for produkter, der leveres som sådanne ikke blot til den endelige forbruger, men også til etablissementer;

(17) de i denne forordning fastsatte foranstaltninger er i overensstemmelse med udtalelse fra Den stående Levnedsmiddelkomité -

UDSTEDT FØLGENDE FORORDNING:

Artikel 1

I forordning (EF) nr. 1139/98 foretages følgende ændringer:

1) I artikel 1, stk. 1, ændres "den endelige forbruger" til "den endelige forbruger eller etablissementer".

2) Artikel 2 ændres således:

a) stk. 2 affattes således:

"2. Anførte levnedsmidler er ikke underkastet de særlige supplerende mærkningskrav, hvis

a) der hverken er protein eller DNA fra genetisk modifikation som anført i artikel 1, stk. 1, til stede i nogen af de enkelte levnedsmiddelingredienser eller i et levnedsmiddel, der består af en enkelt ingrediens

eller

b) materiale fra genetisk modificerede organismer omhandlet i artikel 1, stk. 1, sammen med andet materiale, der er markedsført i henhold til forordning (EF) nr. 258/97, og som er fremstillet af genetisk modificerede organismer, er til stede i levnedsmiddelingredienserne eller i levnedsmidlet som består af en enkelt ingrediens i et forhold, der ikke overskrider 1 % af hver enkelt levnedsmiddelingrediens eller af et levnedsmiddel, som består af en enkelt ingrediens, forudsat denne tilstedeværelse er utilsigtet.

For at godtgøre, at tilstedeværelsen af dette materiale er utilsigtet, skal de erhvervsdrivende over for de ansvarlige myndigheder kunne bevise, at de har iværksat passende foranstaltninger for at undgå at anvende genetisk modificerede organismer (eller produkter heraf) omhandlet i første afsnit som kilde"

b) Følgende indsættes som stk. 2a:

"2a. For at lette anvendelsen af stk. 2, litra a, opstilles der en ikke udtømmende liste over levnedsmiddelingredienser eller levnedsmidler, som består af en enkelt ingrediens, hvori der ikke findes hverken protein eller DNA fra genetisk modifikation som anført i artikel 1, stk. 1; listen opstilles efter den fremgangsmåde, der er fastlagt i artikel 17 i direktiv 79/112/EØF under hensyntagen til den tekniske udvikling, udtalelse fra Den videnskabelige Levnedsmiddelkomité og eventuel anden relevant videnskabelig rådgivning."

Artikel 2

Mærkningskravene i forordning (EF) nr. 1139/98 gælder ikke specificerede levnedsmidler, der skal leveres til institutioner, og som lovligt er fremstillet og mærket i Fællesskabet, eller som lovligt er indført i Fællesskabet og bragt i fri omsætning inden denne forordnings ikrafttræden.

Artikel 3

Denne forordning træder i kraft 90 dage efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. januar 2000.

På Kommissionens vegne

Erkki LIIKANEN

Medlem af Kommissionen

(1) EFT L 33 af 8.2.1979, s. 1.

(2) EFT L 43 af 14.2.1997, s. 21.

(3) EFT L 159 af 3.6.1998, s. 4.

(4) EFT L 107 af 30.4.1996, s. 10.

(5) EFT L 31 af 1.2.1997, s. 69.

(6) EFT L 43 af 14.2.1997, s. 1.